এবার এসআইআর-র চাপে অসুস্থ এইআরও, স্থানান্তর করা হল কলকাতার হাসপাতালে

ওয়েব ডেস্ক: ফের এসআইআরের কাজের চাপে অসুস্থ এক আধিকারিক। এবার অসুস্থ হয়েছেন এক এইআরও। রবিবার তমলুকের এই ঘটনায় তীব্র চাঞ্চল্য ছড়িয়েছে এলাকাজুড়ে। সূত্রের খবর, অসুস্থ এইআরও-র নাম বিবেকানন্দ পাল। তিনি পিংলা ব্লকের ইউথ অফিসার। ভোটার তালিকায় বিশেষ নিবিড় সংশোধন প্রক্রিয়ায় তিনি এইআরও-র দায়িত্ব পালন করেছিলেন। তিনি তমলুকের চণ্ডীপুরের বাসিন্দা। এদিন আচমকাই তিনি অসুস্থ হয়ে পড়েন। এরপর তাঁকে স্থানীয় হাসপাতালে নিয়ে যাওয়া হলে কলকাতার নিউরোসায়েন্সেস হাসপাতালে স্থানান্তরিত করা হয়েছে বলে জানা গিয়েছে।

ওই আধিকারিকের পরিবারের দাবি, এসআইআর সংক্রান্ত অতিরিক্ত চাপের জন্য অসুস্থ হয়ে পড়েছেন তিনি। জানা গিয়েছে, কয়েকদিন ধরেই বিবেকানন্দবাবু অসুস্থ বোধ করছিলেন। রবিবার সকালে বাড়ির শৌচালয় থেকে ফিরে এসে আর কোনও কথা বলতে পারছিলেন না। তাঁকে তড়িঘড়ি স্থানীয় গ্রামীণ হাসপাতালে নিয়ে যাওয়া হয়। সেখানে অবস্থার অবনতি হলে তাঁকে কলকাতার হাসপাতালে স্থানান্তরিত করা হয়েছে।

আরও পড়ুন: এসআইআর-র বাড়তি সময় নিয়ে এবার কমিশনকে তোপ তৃণমূলের, কী দাবি?

তাঁর পরিবারের দাবি, ‘সকালে শৌচালয় থেকে আসার পর অসুস্থ হয়ে পড়েন তিনি। মাথায় জল দিয়ে, নিয়ে আসা হয় হাসপাতালে। এসআইআরের কাজে নিযুক্ত ছিলেন। বেশ কিছুদিন ধরেই চাপের মধ্যে ছিলেন। এখন কলকাতার হাসপাতালে পাঠানো হয়েছে। কলকাতায় নিউরোসায়েন্সেস হাসপাতালে পাঠানো হয়েছে’।

দেখুন খবর: