রাজ্যে যে কোনও সময়ে চালু হবে SIR, জেলা শাসকদের বিরাট নির্দেশ নির্বাচন কমিশনের

নয়াদিল্লি: আগামী বছর বিধানসভা নির্বাচনকে (West Bengal Assembly Election) সামনে রেখে পশ্চিমবঙ্গের ভোটার তালিকার বিশেষ নিবিড় সংশোধন (SIR) প্রক্রিয়া শুরু করছে নির্বাচন কমিশন (Election Commission)। এই প্রক্রিয়ায় রাজ্যের প্রতিটি ভোটারের নাগরিকত্ব যাচাই করা হবে এবং অবৈধ বা মৃত ভোটারদের নাম তালিকা থেকে বাদ দেওয়া হবে।

কমিশন সূত্রে খবর, ২০০২ সালের ভোটার তালিকাকেই ভিত্তি ধরা হচ্ছে। ওই তালিকায় কারও নাম থাকলে তাঁকে নতুন করে নাগরিকত্বের প্রমাণ দিতে হবে না। তবে যাঁদের নাম নেই, তাঁদের ১১টি নথির মধ্যে অন্তত একটি এবং ২০০২ সালের তালিকায় বাবা বা মায়ের নাম দেখাতে হবে। এই নথিগুলির মধ্যে রয়েছে জন্ম সনদ, পাসপোর্ট, শিক্ষাগত সনদ, বাসস্থানের শংসাপত্র, জমির দলিল ইত্যাদি।

আরও পড়ুন: ফের নিম্নচাপ, ঘুর্ণিঝড়! তোলপাড় হবে বাংলা? জানুন সর্বশেষ আপডেট

কমিশনের আশঙ্কা, প্রায় এক কোটি নাম বাদ পড়তে পারে—এর মধ্যে রয়েছেন মৃত, স্থানান্তরিত এবং অবৈধ ভোটাররা। যাঁরা ভারতীয় নাগরিকত্ব প্রমাণ করতে পারবেন না, তাঁদের নামও বাদ যাবে। প্রত্যেক ভোটারের বাড়িতে পৌঁছবে এনুমারেশন ফর্ম, যা পূরণ করে সংশ্লিষ্ট বুথ লেভেল অফিসারের হাতে জমা দিতে হবে। যারা নতুন ভোটার, তাদের আলাদা আবেদন করতে হবে।

নির্বাচন কমিশনের নির্দেশ, এসআইআরে অংশ না নিলে ২০২৬ সালের ভোটার তালিকা থেকে নাম বাদ যাবে, ফলে ভোটাধিকার হারাবেন সংশ্লিষ্ট ব্যক্তি। কমিশন জানিয়েছে, খসড়া তালিকা প্রকাশের এক মাস পর চূড়ান্ত তালিকা প্রকাশ করা হবে।

দেখুন আরও খবর: